Koswinkelgroepe ondersoek oor knoffel, gemmer se pryseKnoffel (Foto: Pixabay) Die Nasionale Verbruikerskommissie (NVK) gaan van die land se grootste koskleinhandelaars ondersoek rakende bewerings dat hulle buitensporige pryse vir knoffel en gemmer vra. “Die ondersoek volg op verontwaardiging onder verbruikers en klagtes op sosiale media rakende die beweerde buitensporige pryse van dié produkte deur verskillende verskaffers,” het Thezi Mabuza, waarnemende kommissaris van die NVK, gesê. Food Lovers Market, Spar Group, Pick n Pay, Shoprite, Boxer, Cambridge Foods en Woolworths word reeds in dié verband ondersoek. Volgens Mabuza sal die NVK se ondersoek egter nie net tot die sewe koskleinhandelaars beperk wees nie. “Ons doen ŉ beroep op verbruikers om ŉ klag by die kommissie in te dien indien hulle vermoed dat ŉ handelaar buitensporige prysstygings toepas.” Buitensporige prysstygings word deur die wet omskryf as onbillike of onredelike prysverhogings wat nie ooreenstem met of nie gelykstaande is aan die styging in die koste om die goedere of diens te lewer nie. Knoffel en gemmer is volgens Mabuza op die lys van 22 noodsaaklike produkte ingevolge die nasionale ramptoestand waarvoor daar nie onbillike of onredelike pryse gehef mag word nie. ŉ Boete van tot R1 miljoen of 10% van ŉ handelaar se jaarlikse omset kan vir buitensporige prysstygings opgelê word. Dit kan ook tot tronkstraf van ŉ maksimum van 12 maande lei. Verbruikers kan die NVK tydens kantoorure by 0800 014 880 of 012 428 7000 bel om ŉ klag in te dien.